Testiranje lekova protiv tuberkoloze
Ovogodišnji Svetski dan borbe protiv tuberkuloze obeležen pokretanjem kliničkih testova na ljudima za nove lekove 
Sa skoro 4 hiljade ljudi koji umru od tuberkuloze svakog dana širom sveta, zdravstveni zvaničnici ističu da su za kontrolu tuberkuloze hitno potrebni novi lekovi. U kliničkim ispitivanjima koje je pokrenulo Udruženje za borbu protiv tuberkuloze – na osam mesta u Africi i Južnoj Americi – biće testiran novi način lečenja te smrtonosne i veoma zarazne bolesti respiratornih organa. Novi protokol sadrži novi antibakterijski lek koji je pokazao obećavajuće rezultate u uništavanju bakterija tuberkuloze mnogo brže, u kombinaciji sa već poznatim lekovima. Doktor Entoni Fauči, direktor Nacionalnog instituta za alergije i infektivne bolesti kaže da će protokol biti testiran i na bakterijama koje su osetljive na lekove i na onima koje su otporne na njih. Doktor Mel Spigelman je predsednik Globalnog udruženja za borbu protiv tuberkuloze. On veruje da bi novi protokol mogao da promeni načine za lečenje tuberkuloze širom sveta i ističe da bi ciklus novog tretmana lekovima mogao da bude kraći i jeftiniji od postojećeg, koji traje šest do 30 meseci. Doktorka Dženet Vudkok iz američkog Sekretarijata za hranu i lekove kaže da bi tuberkuloza mogla bolje da se kontroliše kada bi postojalo više vrsta novih lekova protiv te bolesti, zato što tokom određenog vremena, bakterije postaju otporne na različite kombinacije lekova. Robert Klej iz američke Agencije za medjunarodni razvoj upozorava da trenutno postoji 10 eksperimentalnih lekova koji su u kliničkim ispitivanjima, koja su najvećim delom finansirana od strane Sjedinjenih Država i ostalih zemalja donatora. Međutim, stručnjaci kažu da će, čak i kada lek bude odobren, biti potrebno nekoliko godina pre nego što on postane sastavni deo regularnog tretmana protiv tuberkuloze. Čitav lanac, od razvoja leka do upotrebe, mora da bude usaglašen, kažu stručnjaci, ako želimo da bitka protiv tuberkuloze bude dobijena.